SKRIFTLIG FORESPØRGSEL E-3122/02

af Jaime Valdivielso de Cué (PPE-DE) til Kommissionen

(30. oktober 2002)

Om: Boykot af europæiske on line-firmaer i USA

I de seneste ca. fire måneder har nordamerikanske firmaer, der har specialiseret sig i salgs- og reklamevirksomhed både via internettet og på grundlag af mere traditionelle forretningsmetoder, nægtet at betjene europæiske virksomheder, som markedsfører deres produkter via nettet, for at forhindre afsætning af disse virksomheders produkter i USA.

F. eks. har det spanske firma Barrabes.com, men også franske og danske firmaer, som afsætter en stor del af deres produkter i USA, fået reduceret deres omsætning drastisk som følge af den amerikanske boykot.

Denne boykot omfatter endvidere både amerikanske og europæiske leverandører af materialer, der fra amerikansk side er blevet presset til ikke at effektuere ordrerne fra de nævnte firmaer for denne sæson.

Denne form for konkurrenceundertrykkende praksis er også ved at dukke om i Det Forenede Kongerige, hvor specialiserede publikationer meget overraskende har nægtet at reklamere for de pågældende firmaer.

Kommissionen bedes i betragtning af, at disse on line-firmaer arbejder med betydeligt kortere tidsfrister end traditionelle virksomheder, og at de, hvis Kommissionen bruger flere år på at løse denne konflikt, vil komme til at lide ubodelig skade, besvare følgende spørgsmål: Hvilke skridt agter den at tage over for en privilegeret partner som USA for at sikre den fri konkurrence? Hvorledes påtænker den at sikre disse firmaer, indtil konflikten er løst? Og hvilke kompensationsforanstaltninger vil der blive truffet for at holde firmaerne skadesløse?

Svar afgivet på Kommissionens vegne af Mario Monti

(7. januar 2003)

Det ærede medlem omtaler en situation, hvor amerikanske virksomheder nægter at betjene europæiske online-firmaer for at forhindre dem i at sælge deres produkter i USA. I en sådan situation kan EU's konkurrenceregler ikke anvendes. For at disse regler skal kunne anvendes er det nødvendigt, at den konkurrencebegrænsende adfærd enten påvirker handelen mellem medlemsstater, eller at en virksomhed indtager en dominerende stilling på en væsentlig del af det indre marked. Derfor henhører en boykot, der organiseres af private virksomheder i USA, og som forhindrer europæiske virksomheder i at sælge online eller over internettet til kunder bosat i USA, ikke af Kommissionens kompetence i henhold til Fællesskabets konkurrenceregler. Hvad angår de konkurrencebegrænsende foranstaltninger, der skulle være fremkommet i Det Forenede Kongerige, bedes det ærede medlem venligst oplyse, hvad de pågældende foranstaltninger præcist går ud på, så Kommissionen får mulighed for at vurdere situationen.

Der kan imidlertid være tale om et brud på handelsreglerne, nemlig i forbindelse med adgangen til det amerikanske marked. For at kunne vurdere dette, må Kommissionen vide, om der også er tale om foranstaltninger truffet af regeringen, hvilke produkter og tjenesteydelser der præcist er tale om, og hvilke skridt de europæiske virksomheder har taget i henhold til amerikansk lov. Kommissionen gør opmærksom på, at hvis der ikke er tale om foranstaltninger truffet af regeringen, så vil det være vanskeligt at argumentere for sagen. På den anden side understreger det behovet for at få behandlet sådanne konkurrencespørgsmål i internationale fora, specielt Verdenshandelsorganisationen (WTO). Også på dette område anmodes det ærede medlem venligst om at oplyse, hvad de pågældende foranstaltninger nøjagtigt går ud på, så Kommissionen kan vurdere situationen.